TEZĂ LA LIMBA ROMÂNĂ PE SEMESTRUL I

CLASA A VI-A, 2014

Se dă textul. Citiți-l cu atenție:

*”Odată un pescar ducea un car cu pește. O vulpe, fiind flămândă și mirosindu-i a pește, se făcu moartă-n mijlocul drumului pe unde avea să treacă bărbatul. Omul, ajungând la dânsa, o suci, o-nvârti și, crezând că-i moartă, o azvârli deasupra peștelui bucurându-se de dar și zicând că va face cațaveică nevestii. De aici își căută de drum fără să se mai uite înapoi. Vulpea, după ce dădu tot peștele jos din căruță, sări și ea și-și căută de treabă. Când se uită bărbatul , nu văzu nici pește, nici vulpe.*

*Pe când vulpea aduna peștele, ursul dădu de dânsa.*

*- Da ce faci, cumătră?*

*-Ce să fac? Ia-mi strâng oleacă de mâncare.*

*-D-apoi să-mi dai și mie.*

*-Păi cum să-ți dau? Mie nici nu-mi ajunge, abia l-am căpătat.*

*- Păi dacă nu vrei să-mi dai, cel puțin învață-mă cum să vânez și eu.*

*-Păi, cumetre, cum am vânat și eu, te voi învăța să vânezi și tu. Iaca ce să faci: să te duci la baltă și să vâri coada în apă și s-o ții așa de sara până dimineața. Apoi dimineața s-o tragi afară, că să va ținea pește să saturi sate întregi.*

*Și cum l-a-nvățat, așa a făcut.*

*Însă dimineața când să scoată coada, scoate dacă poți. Fiind iarnă și un ger de crăpau ouăle corbului, îngheță balta și, din pricina gheții, coada rămase-n baltă. Văzând el c-a pățit-o, s-a dus la vulpe și s-a jeluit. Vulpea îi zise:*

*-Păi, cumetre, te știam deștept, de ce n-ai mai mișcat coada? Că să vede că s-a prins vreun pește de cei mari și de aceea s-a rupt coada.*

*Și de atunci și până azi a rămas ursul fără coadă.”*

 *(Ursul păcălit de vulpe)*

Cerințe:

Limba română:

1. Menționează 5 termeni din câmpul semantic al *pescuitului. 10p*

2. Alcătuiește familia lexicală a cuvântului *drum (minimum 3 cuvinte). 10p*

3. Identifică hiatul și diftongii din cuvintele: *știam, mai, coada, aceea, păi. 10p*

4. Menționează câte sunete și câte litere au cuvintele: *ducea, ajunge, duci, până. 10p*

5. Stabilește câte un sinonim contextual pentru cuvintele*: a azvârli, deasupra, a vedea*. 5p

6. Dă antonime pentru cuvintele*: flămândă, moartă, a îngheța.*  5p

7. Identifică verbele din enunțul: ”Pe când vulpea aduna peștele, ursul dădu de dânsa.” Analizați-le, precizând tipul acestora, conjugarea, modul, timpul, persoana, numărul și funcția sintactică. 10p

8. Identifică în text două verbe la gerunziu și precizează funcția lor sintactică. 10p

Literatura română și comunicare:

9. Alcătuiește o compunere de 15-25 de rânduri în care să prezinți etapele acțiunii identificate în textul de mai sus. 20p

Notă: Se acordă 10 puncte din oficiu.